LESTI LI JNEĦĦU S-SANZJONIJIET Il-President tal-Istati Uniti Barack Obama din il-ġimgħa ħabbar li pajjiżu huwa lest li jneħħi s-sanzjonijiet ekonomiċi fuq il-Myanmar wara kważi 20 sena. Huwa żvela dan wara appell li sar mill-Ministru għall-Affarijiet Barranin tal-Myanmar Aung San Suu Kyi biex l-Istati Uniti tagħmel dan il-pass. Oriġinarjament, dawn is-sanzjonijiet kienu imposti b'reazzjoni għall-kampanja ta' persekuzzjoni li kien għaddej biha l-gvern militari ta' dak iż-żmien fejn, fost il-vittmi, kien hemm Aung San Suu Kyi stess. Madankollu, is-sena li għaddiet, elezzjonijiet ġenerali liberi taw il-poter lin-National League for Democracy illi qiegħed jirsisti biex joħloq ambjent demokratiku b'saħħtu fil-Myanmar u jinnormalizza r-relazzjonijiet mal-pajjiżi tal-Punent. JITLEF POSTU WKOLL L-Ispeaker tal-Kungress Brażiljan Eduardo Cunha tilef postu f'din il-kamra hekk kif il-membri l-oħra approvaw mozzjoni f'dan ir-rigward. Cunha jinsab akkużat li ħa kważi €4.5 miljun f'pagamenti mingħand Petroleo Brasileiro SA biex dawn jiġu aġevolati fil-kisba ta' diversi kuntratti pubbliċi. Barra minn hekk, Cunha nstab li kellu diversi kontijiet tal-bank mhux iddikkjarati fl-Iżvizzera. It-tkeċċija ta' Cunha għandha rilevanza partikolari hekk kif hu kien l-arkitett tat-tneħħija tal-eks-President Dilma Rousseff li kienet akkużata bi tbagħbis fil-kontijiet pubbliċi biex taħbi s-serjetà tal-problemi finanzjarji li kien qiegħed jesperjenza l-Gvern. Huwa maħsub li Cunha huwa lest li jikxef l-identità ta' diversi figuri politiċi li kienu implikati f'atti kriminali oħra. JIRTIRA B'EFFETT IMMEDJAT L-eks-Prim Ministru tar-Renju Unit David Cameron ħabbar li se jirriżenja mill-House of Commons b'effett immedjat. Huwa sostna li l-motivazzjoni wara d-deċiżjoni huwa l-fatt li ma jridx jibqa' jkun ta' distrazzjoni għas-suċċessur tiegħu Theresa May tul dan il-perjodu delikat fl-istorja ta' pajjiżu li qiegħed jipprepara ruħu biex jiftaħ in-negozjati mal-Unjoni Ewropea għat-tmiem tas-sħubija tiegħu. Cameron kien ilu membru tal-Commons mill-2001. Madankollu, huwa sar figura prominenti fuq livell nazzjonali fl-2005 meta sar il-mexxej tal-Partit Konservattiv. Taħt it-tmexxija tiegħu, dan il-partit irnexxielu jegħleb lill-Partit Laburista fl-elezzjoni ġenerali tal-2010, riżultat li ġab fi tmiemha d-dominanza ta' dan il-partit li kienu ilu fil-Gvern mill-1997. VOT KRUĊJALI Il-Prim Ministru Matteo Renzi ħabbar li l-Gvern immexxi minnu se jiltaqa' fis-26 ta' Settembru biex jiddeċiedi d-data tar-referendum nazzjonali tant mistenni dwar ir-riformi kostituzzjonali. Il-karriera politika ta' Renzi hija marbuta mal-eżitu ta' din il-votazzjoni hekk kif diġà ħabbar l-intenzjoni tiegħu li jwarrab jekk dan ma jgħaddix. Waħda mill-aktar riformi kontroversjali fost dawk proposti hija dik li tnaqqas il-poteri tas-Senat u l-gvernijiet reġjonali li fil-passat kemm-il darba poġġew fil-periklu l-istabbiltà tal-gvern ċentrali. Xi żmien ilu, Renzi kien ta x'jifhem li r-referendum se jsir bejn il-15 ta' Novembru u l-5 ta' Diċembru. L-indikazzjonijiet attwali huma li l-parti l-kbira tal-votanti Taljani se jivvutaw kontra r-riformi. LIBERU WARA SENTEJN Kevin Garratt, ċittadin Kanadiż li kien ilu sentejn miżmum taħt arrest mill-awtoritajiet Ċiniżi, kien illiberat aktar kmieni din il-ġimgħa. Hu u l-mara tiegħu Julia, li kellhom ħanut fil-belt ta' Dandong, kienu arrestati f'Awwissu tal-2014 bl-akkuża ta' spjunaġġ u s-serq ta' informazzjoni sigrieta. Julia kienet illiberata ftit wara u tħalliet titlaq mill-pajjiż. Madankollu, Kevin inżamm mill-awtoritajiet u diversi tentattivi tal-Gvern Kanadiż biex jinkiseb il-ħelsien tiegħu ma tawx il-frott. Is-sitwazzjoni, però, inbidlet fl-aħħar jiem wara li l-Prim Ministru Justin Trudeau reġa' qajjem il-kwistjoni mal-ogħla awtoritajiet Ċiniżi. Għall-bidu dawn id-diskussjonijiet dehru li ma wasslu għal imkien, imma nhar il-Ħamis li għadda Kevin tħalla jirritorna f'pajjiżu. KAŻ IEĦOR Il-fergħa Ġappuniża ta' Apple Inc iTunes kienet ordnata tħallas madwar €105 miljun f'taxxi mill-awtoritajiet lokali hekk kif dawn ikkonkludew li ġie ddikkjarat ammont ta' dħul aktar baxx minn dak reali. Din il-fergħa kienet tibgħat parti mill-qligħ tagħha lil fergħa oħra tal-kumpanija fl-Irlanda li tieħu ħsieb il-ħlas tal-liċenzjar tas-software. Madankollu, it-Tokyo Regional Taxation Bureau sostna li l-unità Ġappuniża ma kinitx qiegħda tħallas it-taxxi b'mod kollha dovuti fuq din il-parti tal-qliegħ tagħha. L-istess Bureau spjega li, minn dak iż-żmien, l-unità ħallset it-taxxi kollha li kellha b'lura. Din l-aħbar kompliet ittappan ir-reputazzjoni ta' Apple Inc. li bħalissa qiegħda fiċ-ċentru ta' kontroversja dwar l-evażjoni fiskali fl-Unjoni Ewropea wkoll.